b'\n_START_ARTICLE_\nMol\xc3\xad d\'Albi\xc3\xb3\n_START_SECTION_\nDescripci\xc3\xb3\n_START_PARAGRAPH_\nEdifici amb un aspecte extern de torre fortificada. T\xc3\xa9 una planta baixa i dos pisos superiors. Possiblement en un principi no existiren les dues plantes superiors (hom distingeix a la fa\xc3\xa7ana un canvi d\'aparell). La planta baixa \xc3\xa9s una sala rectangular coberta amb una volta de can\xc3\xb3 apuntat (s\'hi veuen algunes marques de picapedrer). En aquest lloc hi va haver primitivament la sala dels tremujals. El primer pis t\xc3\xa9 un sostre pla i les bigues de fusta reposen sobre un gran arc ogival. La darrera planta estructura el seu espai intern mitjan\xc3\xa7ant un pilar central del qual arrenquen dues arcades sobre les quals reposaria l\'encavallada de fusta primitiva (ara desapareguda). Immediata a l\'edifici es conserva la bassa del mol\xc3\xad.\n_START_SECTION_\nHist\xc3\xb2ria\n_START_PARAGRAPH_\nAl lloc d\'Albi\xc3\xb3 es documenten durant el segle XIII tres molins diferents: el superior o "Mol\xc3\xad Sobir\xc3\xa0", l\'anomenat "Mol\xc3\xad Mitj\xc3\xa0" i el de "L\'Hospital". \xc3\x89s dif\xc3\xadcil determinar quin dels tres correspon al ressenyat en aquesta fitxa. No obstant hi ha not\xc3\xadcies documentals que mencionen unes obres realitzades en el "Mitj\xc3\xa0" durant el darrer quart del segle XIII. Ja s\'ha assenyalat que en el casal conegut avui com d\'"Albi\xc3\xb3" s\'observa una interrupci\xc3\xb3 d\'obra entre la planta baixa i els pisos superiors, potser doncs caldria identificar-los ambd\xc3\xb3s.'